Oficialusis leidinys L 052 , 21/02/1998 p. 0008 - 0011



Tarybos reglamentas (EB) Nr. 411/98 1998 m. vasario 16 d. dėl gyvūnų apsaugos papildomų standartų, taikomų kelių transporto priemonėms, naudojamoms gyvuliams vežti ilgiau nei aštuonias valandas trunkančiose kelionėse EUROPOS SĄJUNGOS TARYBA, atsižvelgdama į 1991 m. lapkričio 19 d. Tarybos direktyvą 91/628/EEB dėl gyvūnų apsaugos juos vežant [1], ypač į jos 13 straipsnio 1 dalį, atsižvelgdama į Komisijos pasiūlymą, kadangi pagal Direktyvos 91/628/EEB 5 straipsnio A skirsnio 1 dalies c punktą reikia nustatyti transporto priemonėms taikomus reikalavimus, kurie užtikrintų, kad būtų laikomasi Bendrijos gyvūnų gerovės reikalavimų, visų pirma tų, kurie turės būti nustatyti pagal 13 straipsnio 1 dalį; kadangi tais atvejais, kai naminiai neporakanopiai ir naminiai galvijai, avys, ožkos ir kiaulės vežamos ilgiau nei aštuonias valandas trunkančiose kelionėse, reikia nustatyti transporto priemonės rūšiai, kuriai taikomas šis reglamentas, taikomus standartus, kurie būtų taikomi kartu su Direktyvos 91/628/EEB priedo VII skyriaus 3 dalyje naudojamai transporto priemonei nustatytais standartais; kadangi minėtų rūšių gyvūnai dažniausiai vežami keliais; kadangi dėl to reikėtų pradiniame etape nustatyti papildomus standartus, kuriuos turėtų atitikti kelių transporto priemonės, jei jos bus naudojamos minėtų rūšių gyvūnams vežti ilgiau nei aštuonias valandas trunkančiose kelionėse; kadangi vis dėlto šie papildomi standartai, kuriuos turi atitikti kelių transporto priemonės, nustatomi nepažeidžiant su papildomais standartais, taikomais gyvūnų vežimui kitomis transporto priemonėmis, susijusių priemonių, kurių gali būti imtasi vėliau, visų pirma vežimui geležinkeliais ir jūra; kadangi, kol bus imtasi tokių būsimų priemonių, gyvūnų vežimui tokiomis kitomis transporto priemonėmis toliau taikomos Direktyvos 91/628/EEB priedo VII skyriaus 3 dalies nuostatos; kadangi, siekiant užtikrinti tokių gyvūnų gerovę, papildomais standartais turi būti nustatyti tam tikri specialūs įpareigojimai, ypač susiję su patekimu į transporto priemonę, gyvūnų atskyrimu kilnojamomis pertvaromis, įrengimais, skirtais šėrimui, girdymui ir reikiamai ventiliacijai, priklausančiai nuo dirbtinio vėdinimo sistemos arba nuo sistemos, kuri užtikrintų, kad bus laikomasi nustatytos temperatūros ribų; kadangi dėl vienos ar kitos pirmiau minėtų sistemų pasirinkimo neturėtų būti pažeidžiamas laisvo gyvūnų judėjimo principas, PRIĖMĖ ŠĮ REGLAMENTĄ: 1 straipsnis Jeigu yra viršijamas Direktyvos 91/628/EEB priedo VII skyriaus 2 dalyje nustatytas aštuonių valandų kelionės laikas, kelių transporto priemonės, naudojamos naminiams neporakanopiams ir naminiams galvijams, avims, ožkoms ir kiaulėms vežti Bendrijoje, privalo atitikti šio reglamento priede nustatytus papildomus reikalavimus. 2 straipsnis Ne vėliau kaip iki 2003 m. gruodžio 31 d. Komisija pateikia Tarybai pranešimą, parengtą remiantis Veterinarijos mokslinio komiteto nuomone dėl šio reglamento įgyvendinimo, ypač dėl skirtingų vėdinimo sistemų taikymo, kartu su kitais atitinkamais pasiūlymais, kuriuose atsižvelgiama į minėto pranešimo išvadas. Taryba dėl šių pasiūlymų sprendžia kvalifikuota balsų dauguma ne vėliau kaip per šešis mėnesius nuo jų pateikimo. 3 straipsnis Šis reglamentas įsigalioja jo paskelbimo Europos Bendrijų oficialiajame leidinyje dieną. Jis taikomas nuo 1999 m. liepos 1 d. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 1998 m. vasario 16 d. Tarybos vardu Pirmininkas J. Cunningham [1] OL L 340, 1991 12 11, p. 1. Direktyva su paskutiniais pakeitimais, padarytais Direktyva 95/29/EB (OL L 148, 1995 6 30, p. 52). -------------------------------------------------- PRIEDAS PAPILDOMI STANDARTAI, TAIKOMI KELIŲ TRANSPORTO PRIEMONĖMS, NAUDOJAMOMS GYVŪNAMS VEŽTI ILGIAU NEI AŠTUONIAS VALANDAS TRUNKANČIOSE KELIONĖSE 1. PAKRATAI Nepažeidžiant Direktyvos 91/628/EEB priedo I skyriaus A skirsnio 5 dalies antrojo sakinio, gyvūnai privalo būti aprūpinti tinkamu pakratu, kuris: a) garantuotų jų komfortą; pakrato kiekis gali skirtis atsižvelgiant į - vežamų gyvūnų rūšį ir skaičių, - kelionės laiką, - oro sąlygas; b) užtikrintų deramą gyvūnų šlapimo ir mėšlo susigėrimą ir išsisklaidymą. 2. PAŠARAS Kai dėl vežamų gyvūnų rūšies ar kategorijos ir Direktyvos 91/628/EEB priedo VII skyriaus 4 dalyje nustatyto kelionės laiko gyvūnai kelionės metu turi būti šeriami, taikomos šios nuostatos: a) kelionės metu naudojamoje transporto priemonėje turi būti vežamas pakankamas tokių gyvūnų šėrimui reikalingų ir atitinkamus reikalavimus atitinkančių pašarų kiekis; b) kelionės metu pašarai privalo būti apsaugoti nuo atmosferos sąlygų ir teršalų, visų pirma dulkių, kuro, išmetamųjų dujų, gyvūnų šlapimo ir mėšlo; c) kai gyvūnams šerti naudojami specialūs įrenginiai (girdyklos, talpyklos ar kitos tinkamos pašarų padavimo priemonės), šie įrenginiai privalo būti vežami transporto priemonėje, būti tinkami naudoti, išvalomi prieš ir po naudojimo bei dezinfekuoti po kiekvienos kelionės; d) kai naudojami pirmiau apibūdinti šėrimo įrenginiai, jie turi būti sukonstruoti taip, kad nesužeistų gyvūnų ir prireikus gali būti pritvirtinami prie transporto priemonės specialios dalies, kad neapsiverstų. Transporto priemonei judant ir įrenginių nenaudojant, jie privalo būti laikomi nuo gyvūnų atskirtoje transporto priemonės dalyje. 3. PATEKIMAS Vežimui naudojamos transporto priemonės turi būti įrengtos taip, kad bet kuriuo metu būtų galima tiesiogiai patekti pas vežamus gyvūnus, norint juos patikrinti ir jais visapusiškai tinkamai pasirūpinti, pirmiausia pašerti ir pagirdyti. 4. VĖDINIMAS Transporto priemonėje turi būti įrengta tinkama vėdinimo sistema, užtikrinanti, kad bus nuolat garantuojama vežamų gyvūnų gerovė, ypač atsižvelgiant į šiuos kriterijus: - planuojamą kelionę ir jos trukmę, - naudojamos transporto priemonės konstrukciją (atvira ar uždara), - vidaus temperatūrą ir oro temperatūrą, priklausančią nuo atmosferos sąlygų, galinčių susidaryti planuojamos kelionės metu, - konkrečius fiziologinius įvairių vežamų rūšių poreikius, - Direktyvos 91/628/EEB priedo VI skyriuje numatytą pakraunamų gyvūnų kiekį ir tokiems gyvūnams suteiktą erdvę. Sistema taip pat turi būti sukonstruota taip, kad: - ją būtų galima naudoti bet kuriuo metu gyvūnams esant transporto priemonėje, jai stovint ar važiuojant, - ji užtikrintų veiksmingą neužteršto oro judėjimą. Šiuo tikslu operatoriai turi įrengti: - dirbtinio ventiliavimo sistemą, kurios detalės turi būti nustatytos pasikonsultavus su Veterinarijos moksliniu komitetu Direktyvos 91/628/EEB 17 straipsnyje nustatyta tvarka, arba - ventiliavimo sistemą, užtikrinančią, kad transporto priemonėje gyvūnams bus galima palaikyti 5–30 °C temperatūrą, atsižvelgiant į oro temperatūrą leidžiant + 5 °C paklaidą. Šioje sistemoje taip pat privalo būti įmontuotas tinkamas kontrolės prietaisas. Galimybė pasirinkti vieną iš šių dviejų sistemų neturi pažeisti laisvo gyvūnų judėjimo principo. 5. PERTVAROS 5.1. Transporto priemonėje turi būti sumontuotos atskirus skyrius sudarančios pertvaros. 5.1.1. Pertvaros turi būti sukonstruotos taip, kad būtų galima keisti jų padėtį skyriaus dydį pritaikant specialiems reikalavimams, pagal gyvūnų rūšį, dydį ir skaičių. 6. VANDENS TIEKIMAS 6.1. Transporto priemonėje turi būti įmontuotas įrenginys, kad sustojus galima būtų prisijungti prie vandens tiekimo. 6.1.1. Transporto priemonėje turi būti įmontuoti skirtingoms gyvūnų rūšims pritaikyti stacionarūs arba kilnojami įtaisai, pvz., girdyklos, dubenys ar žindukai, kad transporto priemonėje vežamus gyvūnus būtų galima pagirdyti. Šie įtaisai turi būti sukonstruoti taip, kad gyvūnai nesusižeistų. 6.2. Nepažeidžiant 6.1 ir 6.1.1 punktų nuostatų, kiaules vežančiose transporto priemonėse, atsižvelgiant į jų talpą, vežamų gyvūnų skaičių ir kelionės metu planuojamų sustojimų skaičių, turi būti įrengtas vienas ar keli pakankamos talpos vandens rezervuarai, kad kelionės metu gyvūnai galėtų atsigerti bet kuriuo laiku. Tokie vandens rezervuarai turi būti sukonstruoti taip, kad po kiekvienos kelionės iš jų būtų galima išleisti vandenį ir išvalyti, juose turi būti įmontuota sistema, leidžianti patikrinti juose esančio vandens kiekį, kad bet kuriuo patogiu kelionės laiku juos būtų galima papildyti. Jie turi būti prijungti prie skyriuose esančių girdymo įtaisų ir gerai veikti, kad kiaulės bet kuriuo metu galėtų prie jų patekti.Be to, šalia minėtos sistemos gali būti naudojama purškimo sistema kiaulėms drėkinti. --------------------------------------------------